ВЪПРОСИ И ОТГОВОРИ ПО ПРОЦЕДУРА 
№ BG161PO003-2.1.11 „ТЕХНОЛОГИЧНА МОДЕРНИЗАЦИЯ В МАЛКИ И СРЕДНИ ПРЕДПРИЯТИЯ"
ОТГОВОРИ НА ВЪПРОСИ № 57 и 58, ПОЛУЧЕНИ В ПЕРИОДА 23-24.02.2011 г. 
Въпрос № 57
Уважаеми Дами/Господа,

Имам следните въпроси, свързани с кандидатстване на дружеството, което представлявам по процедура за предоставяне на безвъзмездна финансова помощ BG161PO003-2.1.11 „Технологична модернизация в малки и средни предприятия”.

Дружеството е създадено през 2006 г., кодът на икономическата му дейност (КИД 2008) е 6201; дружеството покрива изискванията по схемата за минимален оборот за 2009 г. Дружеството е вписано в Търговския регистър съгласно ЗТР. На 19.06.2009 г. дружеството е пререгистрирано от ЕООД в АД с цел привличане на допълнителен капитал за инвестиционни цели и увеличаване на пазарния дял. Заради пререгистрацията е променен БУЛСТАТ (изискване на Агенцията по вписванията) и са включени нови акционери. Дружеството сменя адреса си на управление с друг адрес в същата община. Няма промяна в името, предмета на дейност на дружеството и в кода на икономическа дейност (КИД 2008).

Въпросите ми:

1. При така създадените обстоятелства има ли нужда към придружаващите апликационната форма документи да се приложи удостоверение за пререгистрацията от Агенцията по вписванията?

2. Какви реквизити е необходимо да съдържа посоченото във въпрос едно удостоверение (ако има нужда от такова)?

3. Според изискванията на програмата и конкретната процедура така извършената пререгистрация може ли да се тълкува като създаване на нова фирма (без необходимата тригодишна история) или при оценката на проектното предложение ще се вземе предвид цялата история на дружеството (от 2006 г. до момента на кандидатстване)?

Благодаря за отделеното време.

С уважение,

Пресиян Рашков

23.02.2011 г. (дата на постъпване на въпроса) по факс
Отговор № 57
От поставения от Вас въпрос не става ясно какво е основанието съгласно Търговския закон за пререгистриране на дружеството, предмет на въпроса от ЕООД в АД. В случай, че между посочените ЕООД и АД е налице правоприемство, то при справка в търговския регистър по ЕИК на правоприемника ще е видна и информацията за неговия праводател, т.е. ще може да бъде извършена служебна проверка без необходимостта от представяне на допълнителни документи.

В случай, че пререгистрирането е поради преобразуване на дружеството, при което е налице пълно правоприемство или е поради друго основание, което съгласно Търговския закон води до пълно правоприемство (при което цялото имущество на дружеството преминава към едно дружество и първото дружество се прекратява без ликвидация), то финансовата история на дружеството праводател може да се вземе предвид при определяне на допустимостта на кандидата.

Въпрос № 58
Уважаеми господа,

Тъй като по тази схема, валидни за оценителната комисия са само отговори на въпроси зададени на горепосочения мейл, моля да потвърдите отговора даден ми от УО на следния интернет адрес: http://www.opcompetitiveness.bg/bg/faq/id_2944.html
Моят въпрос е:

В Пакета от документи и насоки за кандидатстване по схема - 2.1.11 - 2010 г. - Процедура BG161PO003-2.1.11 „Технологична модернизация в малки и средни предприятия”  публикуван на интернет адрес http://www.opcompetitiveness.bg/bg/projects/id_97.html, в документ „Указания за попълване на Декларацията за обстоятелствата по чл. 3 и чл. 4 от Закона за малките и средните предприятия” в т. 7 на страница 2 е записано: 

„ Предприятие, което подава декларация, е предприятие партньор, ако:

1. притежава повече от 25, но по-малко от 50 на сто от капитала или от броя на гласовете в друго предприятие или друго предприятие притежава повече от 25, но по-малко от 50 на сто от капитала или от броя на гласовете в предприятието, подаващо декларацията, и

2. предприятието, подаващо декларация, не съставя консолидиран финансов отчет, който включва другото предприятие чрез консолидиране, и не е включено чрез консолидиране във финансовия отчет на другото предприятие или на свързано с него предприятие.”

В т. 8 на страница 3 е записано:

„8. Кое предприятие е свързано предприятие

Този тип предприятие е възможен, когато предприятия образуват група чрез пряк или непряк контрол помежду си, поради съществуването на някои от отношенията, посочени в чл. 4, ал. 5 от ЗМСП.”

Съгласно чл. 4, ал. 5 от ЗМСП: 

„ (5) Свързани предприятия са предприятията, между които съществува някое от следните отношения:

1. едното предприятие притежава повече от половината от броя на гласовете в общото събрание на другото предприятие;

2. ……………………………………;

3. ……………………………………;

4. предприятие, което е акционер, съдружник или член в друго предприятие, контролира самостоятелно повече от половината от броя на гласовете в общото събрание на това предприятие по силата на споразумение с други акционери, съдружници или членове.”

Имайки предвид гореизложеното и факта, че съгласно чл. 4 ал. 5 от ЗМСП свързано предприятие е такова което притежава и/или контролира повече от 50% от броя на гласовете общото събрание на другото предприятие, възможно ли е да се приеме за целите на процедурата по схема - 2.1.11 - 2010 г. - Процедура BG161PO003-2.1.11 „Технологична модернизация в малки и средни предприятия”, че предприятие което контролира точно 50% от броя на гласовете в общото събрание на другото предприятие и не подава/ участва в съвместен консолидиран отчет е предприятие партньор, а не свързано предприятие.

Предварително благодаря за направените разяснения

Отговорът, който получих от УО на сайта на ОПК беше:

Уважаема госпожо  Добрева, 

Налице е техническа грешка в Указанията за попълване на Декларацията за обстоятелствата по чл. 3 и чл. 4 от Закона за малките и средните предприятия". Изводът Ви, че „предприятие, което контролира точно 50% от броя на гласовете в общото събрание на другото предприятие и не подава/ участва в съвместен консолидиран отчет е предприятие партньор, а не свързано предприятие." е коректен.   
 
Моля, потвърдете го като валиден.  
Поздрави, 

Ангелина Добрева
24.02.2011 г. (дата на постъпване на въпроса)
Отговор № 58
Отговорът, който е публикуван на интернет страницата на ОП „Конкурентоспособност” е коректен и следва да го имате предвид при подготовката на проектно предложение по процедурата.






